
         Περιφερειακό Τμήμα Χαλκίδας
Χαλκίδα, 2 Οκτωβρίου 2026
ΔΕΛΤΙΟ ΤΥΠΟΥ

Διεθνής Ημέρα Ηλικιωμένων – 1η Οκτωβρίου 2026 - Δράση του Περιφερειακού Τμήματος Ε.Ε.Σ. Χαλκίδας στο 1ο ΚΑΠΗ του Δήμου Χαλκιδέων  

Με αφορμή την 1η Οκτωβρίου, Διεθνή Ημέρα Ηλικιωμένων, το Περιφερειακό Τμήμα Ελληνικού Ερυθρού Σταυρού Χαλκίδας, και συγκεκριμένα ο Τομέας Υγείας, πραγματοποίησε δράση ενημέρωσης και ευαισθητοποίησης στο 1ο ΚΑΠΗ του Δήμου Χαλκιδέων, με επίκεντρο τη φετινή θεματική ΄΄Η Εποχή της Μακροζωίας: Επανεκτίμηση των Συστημάτων για Μεγαλύτερη Διάρκεια Ζωής΄΄.
Η σύγχρονη πραγματικότητα χαρακτηρίζεται από τη σημαντική αύξηση του προσδόκιμου ζωής. Η μακροζωία αποτελεί ένα σημαντικό επίτευγμα, ταυτόχρονα όμως δημιουργεί νέες ανάγκες και απαιτεί την προσαρμογή των συστημάτων υγείας, κοινωνικής φροντίδας και υποστήριξης, ώστε τα επιπλέον χρόνια ζωής να συνοδεύονται από υγεία, ασφάλεια, αυτονομία, αξιοπρέπεια και ποιότητα ζωής.
Στο πλαίσιο της δράσης, αναδείχθηκε η σημασία της πρόληψης και της ενημέρωσης ως βασικών παραγόντων για την προστασία της υγείας και τη διατήρηση της ανεξαρτησίας των ανθρώπων μεγαλύτερης ηλικίας. Παράλληλα, δόθηκε έμφαση στην καθημερινή ασφάλεια, στην πρόληψη κινδύνων και στην ενδυνάμωση των ηλικιωμένων, ώστε να μπορούν να παραμένουν ενεργοί και να συμμετέχουν ουσιαστικά στην κοινωνική ζωή.
Η εποχή της μακροζωίας καλεί την κοινωνία να επανεξετάσει τον τρόπο με τον οποίο αντιμετωπίζει τη γήρανση. Χρειάζονται υπηρεσίες και δομές προσβάσιμες και προσαρμοσμένες στις ανάγκες των ανθρώπων μεγαλύτερης ηλικίας, αλλά και μια κοινωνική αντίληψη που αναγνωρίζει την εμπειρία, τη γνώση και τη συμβολή τους.

Η ενεργός γήρανση, η κοινωνική συμμετοχή και η αλληλεγγύη αποτελούν σημαντικά στοιχεία μιας κοινωνίας που ανταποκρίνεται στις ανάγκες της νέας εποχής της μακροζωίας. Παράλληλα, η διασφάλιση της ισότιμης πρόσβασης, χωρίς αποκλεισμούς και διακρίσεις, αποτελεί βασική προϋπόθεση για μια κοινωνία που σέβεται κάθε ηλικία.

Μέσα από την συγκεκριμένη δράση, το Περιφερειακό Τμήμα Ε.Ε.Σ. Χαλκίδας ανέδειξε για ακόμη μία φορά τη σημασία της πρόληψης, της ενημέρωσης, της προστασίας και της ανθρώπινης προσφοράς, με στόχο μια κοινωνία στην οποία η μεγαλύτερη διάρκεια ζωής θα συνοδεύεται από περισσότερες δυνατότητες για ενεργό, ασφαλή και αξιοπρεπή διαβίωση.

Ο Ε.Ε.Σ. Χαλκίδας ευχαριστεί θερμά τη Διοίκηση, το προσωπικό και τα μέλη του 1ου ΚΑΠΗ του Δήμου Χαλκιδέων για τη φιλοξενία και την ουσιαστική συμμετοχή τους στη δράση.

